CELEX: 32014D0248
Language: lv
Date: 2014-04-28 00:00:00
Title: 2014/248/ES: Komisijas Īstenošanas lēmums ( 2014. gada 28. aprīlis ) par Singapūras tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām  Dokuments attiecas uz EEZ

3.5.2014   
            
            
               LV
            
            
               Eiropas Savienības Oficiālais Vēstnesis
            
            
               L 132/73
            
         KOMISIJAS ĪSTENOŠANAS LĒMUMS
   (2014. gada 28. aprīlis)
   par Singapūras tiesiskās un uzraudzības sistēmas atzīšanu par līdzvērtīgu prasībām, kas noteiktas Eiropas Parlamenta un Padomes Regulā (EK) Nr. 1060/2009 par kredītreitingu aģentūrām
   (Dokuments attiecas uz EEZ)
   
      (2014/248/ES)
   
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2009. gada 16. septembra Regulu (EK) Nr. 1060/2009 par kredītreitingu aģentūrām (1) un jo īpaši tās 5. panta 6. punktu,
   tā kā:
   
               (1)
            
            
               Komisija 2012. gada 22. oktobrī deva darba uzdevumu Eiropas Vērtspapīru un tirgu iestādei (EVTI), lūdzot konsultāciju sakarā ar Singapūras tiesiskās un uzraudzības sistēmas tehnisko novērtējumu attiecībā uz kredītreitingu aģentūrām.
            
         
               (2)
            
            
               Tehniskajā konsultācijā, kas tika sniegta 2013. gada 31. maijā, EVTI norādīja, ka tā secinājusi, ka Singapūras tiesiskā un uzraudzības sistēma attiecībā uz kredītreitingu aģentūrām ir salīdzināma ar prasībām, kas noteiktas Regulā (EK) Nr. 1060/2009.
            
         
               (3)
            
            
               Lai varētu uzskatīt, ka kādas trešās valsts tiesiskā un uzraudzības sistēma atbilst Regulas (EK) Nr. 1060/2009 prasībām, saskaņā ar minētās regulas 5. panta 6. punkta otro daļu ir jāizpilda trīs nosacījumi.
            
         
               (4)
            
            
               Saskaņā ar pirmo nosacījumu kredītreitingu aģentūrām trešās valstīs ir jāsaņem atļauja vai jāreģistrējas, tās pastāvīgi tiek efektīvi uzraudzītas un tiek nodrošināta prasību īstenošana. Singapūras tiesiskā un regulatīvā sistēma attiecībā uz kredītreitingu aģentūrām stājās spēkā 2012. gada 17. janvārī. Singapūras Monetārā iestāde (MAS), kas ir Singapūras centrālā banka, ir pilnvarota izdot sekundāros tiesību aktus, pamatojoties uz likumu par vērtspapīriem un regulētā tirgū tirgotiem nākotnes līgumiem (SFA). Lai veiktu kredītreitingu pakalpojumus Singapūrā, kredītreitingu aģentūru pienākums ir saņemt kapitāla tirgus pakalpojumu (CMS) licenci saskaņā ar SFA; MAS pastāvīgi uzrauga kredītreitingu aģentūras. MAS noteikumos, kas piemērojami kredītreitingu aģentūrām kā CMS licenciātiem, iekļauti noteikumi par vērtspapīriem un regulētā tirgū tirgotiem nākotnes līgumiem (licencēšana un uzņēmējdarbības veikšanas noteikumi) un noteikumi par vērtspapīriem un regulētā tirgū tirgotiem nākotnes līgumiem (finanšu un maržas prasības kapitāla tirgu pakalpojumu licenču turētājiem), kā arī juridiski saistošs kredītreitingu aģentūru rīcības kodekss. Singapūras tiesiskā un uzraudzības sistēma nodrošina MAS ar visaptverošām pilnvarām, kas tai ļauj pārliecināties par to, vai kredītreitingu aģentūras izpilda savas juridiskās saistības, papildus kredītreitingu aģentūru pienākumiem pastāvīgi informēt MAS par visām pārmaiņām un sniegt finanšu informāciju MAS. MAS ir pilnvarota pārbaudīt CMS licenciātus, un kredītreitingu aģentūrām jāļauj MAS pilnībā izmantot piekļuves tiesības grāmatvedības dokumentiem, kontiem un dokumentācijai un jāsniedz šāda informācija, un jānodrošina iespējas, kas var būt vajadzīgas, lai veiktu pārbaudi. MAS ir tiesības kopēt vai iegūt savā rīcībā visus sagatavotos grāmatvedības dokumentus, un tā var izmantot izmeklēšanas pilnvaras, lai pieprasītu sagatavot dokumentus. Līdz 2012. gada aprīlim Singapūrā tika licencētas trīs kredītreitingu aģentūras, un 2013. gada pirmajos astoņos mēnešos MAS veica vienu pārbaudi uz vietas. Turklāt MAS ir pilnvarota dot kredītreitingu aģentūrai rakstiskus norādījumus, kas neattiecas uz kredītreitinga saturu, reitinga prognozi vai metodiku, ja tā uzskata to par nepieciešamu vai tas ir lietderīgi sabiedrības interesēs vai ieguldītāju aizsardzībai, tā var atsaukt licenci vai pārtraukt kredītreitingu aģentūras darbību, publicēt informāciju par visiem kredītreitingu aģentūras regulatīvo pienākumu pārkāpumiem. MAS var nodot jautājumus attiecīgajām valsts iestādēm krimināllietas ierosināšanai un izmeklēšanai. Starp EVTI un MAS noslēgtajā sadarbības nolīgumā paredzēta informācijas apmaiņa par īstenošanas pasākumiem un uzraudzības pasākumiem, kuri veikti attiecībā uz pārrobežu kredītreitingu aģentūrām. Pamatojoties uz to, būtu jāuzskata, ka kredītreitingu aģentūrām Singapūrā jāizpilda atļaujas saņemšanas vai reģistrācijas prasības, kas ir līdzvērtīgas tām, kuras noteiktas Regulā (EK) Nr. 1060/2009, un Singapūras uzraudzības un īstenošanas pasākumi, kas piemērojami kredītreitingu aģentūrām, tiek efektīvi piemēroti un īstenoti.
            
         
               (5)
            
            
               Saskaņā ar otro nosacījumu kredītreitingu aģentūrām trešā valstī jāpilda juridiski saistoši noteikumi, kas ir līdzvērtīgi tiem, kuri norādīti Regulas (EK) Nr. 1060/2009 6. līdz 12. pantā un I pielikumā, izņemot minētās regulas 6.a, 6.b, 8.a, 8.b, 8.c un 11.a pantu, 3. punkta ba) apakšpunktu un 3.a un 3.b punktu minētās regulas I pielikuma B iedaļā. Novērtējot šā nosacījuma izpildi, būtu pienācīgi jāņem vērā Eiropas Parlamenta un Padomes Regulas (ES) Nr. 462/2013 (2) 2. panta 1. punkts attiecībā uz dažu Regulā (EK) Nr. 1060/2009 paredzēto noteikumu piemērošanas datumu. Attiecībā uz uzņēmumu vadību Singapūras tiesiskajā un uzraudzības sistēmā ir noteikts vispārējs kredītreitingu aģentūru, to amatpersonu un darbinieku pienākums veikt savus uzdevumus neatkarīgi; direktoru faktisku neatkarību panāk, izmantojot prasības par konkrētu politiku, un neatkarība ir jāpierāda MAS. MAS ir jāapstiprina kredītreitingu aģentūru izpilddirektora vai direktora iecelšana, turklāt MAS ņem vērā personas pieredzi, zināšanas un iepriekšējās darbības rādītājus. MAS ir arī tiesības pieprasīt atcelt kredītreitingu aģentūras izpilddirektoru, direktoru vai citas amatpersonas, ja MAS uzskata, ka minētās personas nav izpildījušas savus pienākumus, piemēram, attiecībā uz interešu konfliktiem un pārskatīšanas un atbilstības uzraudzības funkciju. Singapūras tiesiskajā un uzraudzības sistēmā ir ieviesti visaptveroši noteikumi par faktisku vai iespējamu interešu konfliktu konstatēšanu, likvidēšanu, pārvaldību un publiskošanu. Minētajā sistēmā arī noteikts, ka kredītreitingu aģentūrām ir jāizveido stingra un oficiāla pārskatīšanas struktūra, kas vajadzīga, lai pārskatītu reitingu noteikšanas metodiku, un sistēmā ir iekļauta virkne organizatorisku prasību, lai nodrošinātu atbilstību piemērojamajiem normatīvajiem aktiem, kā arī publiskošanas prasības, piemēram, par informāciju, kas jāpublisko, ja tiek sagatavoti kredītreitingi, un ikgadēju informāciju par reitingu noteikšanas darbībām. Tāpēc Singapūras tiesiskajai un uzraudzības sistēmai būtu jānodrošina tie paši rezultāti, kādus gūst, izmantojot Regulu (EK) Nr. 1060/2009, saistībā ar interešu konfliktu pārvaldību, organizatoriskajiem procesiem un procedūrām, kam ir jābūt ieviestām kredītreitingu aģentūrā, saistībā ar kredītreitingu kvalitāti un kredītreitingu noteikšanas metodikas kvalitāti, kredītreitingu publiskošanu un kredītreitingu noteikšanas darbību vispārēju un regulāru publiskošanu. Tādējādi ar to jānodrošina līdzvērtīga aizsardzība integritātes, pārredzamības, kredītreitingu aģentūru labas pārvaldības un kredītreitingu noteikšanas darbību uzticamības ziņā.
            
         
               (6)
            
            
               Saskaņā ar trešo nosacījumu trešā valstī spēkā esošajam regulatīvajam režīmam ir jāliedz uzraudzības iestādēm un citām šīs trešās valsts iestādēm iespēja iejaukties attiecībā uz kredītreitingu saturu un kredītreitingu noteikšanas metodiku. Ciktāl iespējams pārbaudīt, nav neviena juridiska noteikuma, kas dod MAS vai kādai citai publiskai iestādei tiesības ietekmēt kredītreitingu saturu vai metodiku. Visas MAS darbības, kas pārsniedz pilnvaras, var tikt izskatītas tiesā.
            
         
               (7)
            
            
               Ņemot vērā izvērtētos faktorus, var uzskatīt, ka Singapūras kredītreitingu aģentūru tiesiskā un uzraudzības sistēma atbilst Regulas (EK) Nr. 1060/2009 5. panta 6. punkta otrās daļas nosacījumiem. Tāpēc Singapūras kredītreitingu aģentūru tiesiskā un uzraudzības sistēma būtu jāuzskata par līdzvērtīgu Regulā (EK) Nr. 1060/2009 noteiktajai tiesiskajai un uzraudzības sistēmai. Komisijai, kuru informē EVTI, būtu jāturpina uzraudzīt, kā mainās Singapūras tiesiskā un uzraudzības sistēma attiecībā uz kredītreitingu aģentūrām un kā tiek izpildīti nosacījumi, uz kuru pamata ir pieņemts šis lēmums.
            
         
               (8)
            
            
               Šajā lēmumā paredzētie pasākumi ir saskaņā ar Eiropas Vērtspapīru komitejas atzinumu,
            
         IR PIEŅĒMUSI ŠO LĒMUMU.
   1. pants
   Regulas (EK) Nr. 1060/2009 5. panta piemērošanas vajadzībām Singapūrā spēkā esošā kredītreitingu aģentūru tiesiskā un uzraudzības sistēma tiek atzīta par līdzvērtīgu Regulā (EK) Nr. 1060/2009 noteiktajām prasībām.
   2. pants
   Šis lēmums stājas spēkā divdesmitajā dienā pēc tā publicēšanas Eiropas Savienības Oficiālajā Vēstnesī.
   
      Briselē, 2014. gada 28. aprīlī
      
         
            Komisijas vārdā –
         
         
            priekšsēdētājs
         
         José Manuel BARROSO
      
   
   
      (1)  OV L 302, 17.11.2009., 1. lpp.
   
   
      (2)  Eiropas Parlamenta un Padomes 2013. gada 21. maija Regula (ES) Nr. 462/2013, ar ko groza Regulu (EK) Nr. 1060/2009 par kredītreitingu aģentūrām (OV L 146, 31.5.2013., 1. lpp.).